钦定古今图书集成/理学汇编/文学典/第053卷 > 于公异
## 钦定古今图书集成/理学汇编/文学典/第053卷 > 于公异

按《唐书文艺传》：“于公异，苏州吴人。进士擢第，李晟表
为招讨府掌书记。朱泚平，露布于德宗曰：‘臣既肃清
宫禁，祇奉寝园，钟簴不移，庙貌如故’。帝览泣下曰：‘谁
为之辞’？或以公异对，帝咨叹一再。始，公异与陆贽故
有隙，时贽在翰林，闻不喜。世多言公异不能事后母，
既仕不归省。及贽当政，乃奏其状，诏赐《孝经》，罢归田”
里。卢迈坐举非其人，夺俸两月。时中书舍人高郢尝
荐御史元敦义，及公异被谴，郢亦劾敦义无美行，诏
免敦义官。公异繇是不自振而卒。

按《旧唐书文苑传》：“贞元中，陆贽为宰相，奏公异无素
行，黜之。诏曰：‘祠部员外郎于公异，顷以才名昇于省
闼，其少也，为父母之所不容。宜其引慝在躬，孝行不
匮。匿名迹于畎亩，候安否于门闾。俾其亲之过不彰，
庶其诚之至必感。安于弃斥，游学远方，忘其温凊之
恋，竟至存亡之隔。为人子者，忍至是乎！宜放归田里，
俾自循省。其举公异官尚书左丞卢迈，宜夺俸两月。